Greåker fort

Greåker fort ligger dominerende til på en skarp kolle over Greåker sentrum i Sarpsborg kommune. Greåker fort var i kamp under andre verdenskrig ved den tyske invasjonen av Norge.

 Greåker batteri 1903 
Allerede under usikkerheten rundt unionssituasjonen ble det i årene 1902-03 anlagt et batteri på kollen. Batteriet var innrettet som en platting med et lavt brystvern med plass for fire 10,5 cm feltkanoner fra Posisjonsartilleriet. Mellom standplassene var det innredet fem dekningsgroper med ammunisjonsnisjer i brystvernet. En antar at batteriet lå omtrent der geværgalleriet er nærmest Rolvsøysund bru.

 Oppgradert til fort 1908 
Etter Karlstadforliket ble flere av de mer østlig liggende befestinger langs Haldenvassdraget demolert. Befestningene på Greåker fikk større betydning og ble kraftig utvidet med innsprengte mannskapsrom og to 12 cm  Schneider-Canet L40 M/1902 tårnkanoner nedsprengt på toppen. Kanonene ble hentet fra Hjelmkollen fort som ble nedlagt og demolert i 1906. Kanone hadde en skuddvidde på ca. 11 000 m. Rundt kanten av kollen mot Greåker og flere steder mot øst ble det anlagt overbygde geværgallerier for infanteri til nærforsvar. Det ble anlagt lyskasterstilling, forlegningsrom, ammunisjonsrom og kjøkken. Fra vest ligger en dyp skjæring inn i kollen med porter inn til de innsprengte underjordiske mannskapsrom og magasiner og med innvendige trapper opp til kanonene i sine stålkupler.  Hele anlegget var omgitt av en bred piggtrådsperring. Anlegget stod klart som fort i 1908. Fortet ble stilt i reserve i 1933.

 Trefningen ved Greåker fort 
Under invasjonen i 1940 ble fortet bemannet med 85 mann.Kulturnett Østfold Tyske styrker kom fra Solli, langs Visterflo, frem til Rolvsøysund bro den 13. april. Det kom til kamper som varte i to timer. Det ble løsnet rundt 6000 skudd fra fortet, før fortet måtte overgi seg. Motstanden skal ha vært heller svak på grunn av dårlig vedlikeholdt utstyr og manglende trening. 
Omtrent 28 tyske soldater ble drept under kampene og et stort antall ble såret.http://www.kystfort.com/forum/viewtopic.php?f=49&t=3000 (Dette er omstridt, det døde en tysk soldat av betennelse i et sår den 15. april. På Fredrikstad sykehus var han den eneste som døde med "adresse" Greåker fort.) To norske soldater ble nær truffetGreåker fort- Et monument over vår frihet. Utgitt av Sarpsborg og omegn Forsvarsforening i 1995 og ukjent antall sivile ble såret. 

 I dag 
Etter krigen ble området brukt som lager og møteplass ved mobilisering. Det ble nedlagt tidlig på 1990-tallet. I dag er skytset fjernet, fortet er gjenmurt og fredet, og det ligger som friområde i boligfelt.

 Referanser 

 Litteratur 
 Nasjonale Festningsverk: Grensebefestningene i Østfold og Akershus 1905, «Greåker fort» s. 28-29. 2005. (Kartet her er feil idet det viser fire tårnkanoner på fortet og teksten er delvis en sammenblanding av batteriet og fortet.)

 Eksterne lenker 


Skråfoto av Greåker fort med geværgalleri og kanonbrønner

Kategori:Fort i Norge
Kategori:Grensebefestningene 1895–1915
Kategori:Etableringer i 1908
Kategori:Østfolds historie
Kategori:Festningsverk i Østfold
Kategori:Fredete byggverk i Østfold
Kategori:1908 i Norge
Kategori:Kulturminner i Sarpsborg
Kategori:Byggverk i Sarpsborg